Diari Oficial de la Generalitat Valenciana


Sumari del DOGV 3892, del 05-12-2000 (2000/9694)

ORDRE de 20 de novembre de 2000, de la Conselleria de Cultura i Educació, per la qual es convoquen proves selectives per a l'accés al cos d'Inspectors d'Educació.
------------------------------------------------------------------------------------------------------------------------------------------------------------------

### Dades del document

Número de DOGV
:   3892

Data del DOGV
:   05-12-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/9694


Data del document
:   20-11-2000

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * concurs administratiu

ORDRE de 20 de novembre de 2000, de la Conselleria de Cultura i Educació, per la qual es convoquen proves selectives per a l'accés al cos d'Inspectors d'Educació. [2000/9694]
  
El títol IV de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents, crea el cos d'inspectors d'educació amb el caràcter de cos docent, classificat en el grup A dels previstos en l'article 25 de la Llei 30/1984, de 2 d'agost, de Mesures per a la Reforma de la Funció Pública, i determina el sistema d'ingrés en l'esmentat cos per mitjà de concurs oposició, i també els requisits que han de reunir els aspirants.
  
L'article 16 del Reial Decret 2.193/1995, de 28 de desembre (BOE núm. 312, de 30 de desembre), que establix la possibilitat d'integració dels funcionaris pertanyents al cos d'inspectors al servici de l'administració educativa en el nou cos creat per la llei, va ser modificat pel Reial Decret 1.573/1996, de 28 de juny (BOE núm. 157, de 29 de juny), que va establir, amb caràcter bàsic, totes les disposicions necessàries per a la posada en funcionament del nou cos d'inspectors d'educació, i regula el procediment per a l'accés al cos mitjançant l'esmentat sistema de concurs oposició entre funcionaris pertanyents a algun dels cossos que integren la funció pública docent.
  
Així mateix, l'esmentat Reial Decret encomana a les administracions educatives la realització de les convocatòries públiques per a la provisió de places d'inspectors d'educació autoritzades en les respectives ofertes d'ocupació.
  
Per tot això, i aprovada l'oferta d'ocupació pública de personal docent no universitari en l'àmbit de gestió de la Generalitat Valenciana per a l'any 1998, pel Decret 90/1998, de 16 de juny, del Govern Valencià (DOGV núm. 3.276, d'1 de juliol), complit el que preveu l'article 32 de la Llei 9/1987, de 12 de juny, sobre Òrgans de Representació, Determinació de les Condicions de Treball i Participació del Personal al Servei de les Administracions Públiques, esta Conselleria, en exercici de les competències que té atribuïdes, acorda convocar procediment selectiu d'ingrés al cos d'inspectors d'educació d'acord amb les bases següents:
  
1. Normes generals
  
1.1 Es convoca concurs oposició per a cobrir 55 places del cos d'inspectors d'educació.
  
1.2 Al present procediment selectiu li serà d'aplicació la Llei Orgànica 1/1990, de 3 d'octubre, d'Ordenació General del Sistema Educatiu; la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents; el Reial Decret 2.193/1995, de 28 de desembre, modificat pel Reial Decret 1.573/1996, de 28 de juny; el text refós de la Llei de la Funció Pública Valenciana; el Reial Decret 850/1993, de 4 de juny, pel qual es regula l'ingrés i l'adquisició d'especialitats en els cossos de funcionaris docents, i les altres disposicions de general aplicació, i també tot el que es disposa en la present convocatòria.
  
1.3 La durada total del procediment corresponent al present concurs oposició no excedirà de sis mesos, comptats des de la data de publicació de la llista definitiva d'admesos.
  
1.4 Els procés selectiu constarà de les fases de concurs, oposició i d'un període de pràctiques.
  
2. Requisits dels candidats
  
2.1 Requisits de caràcter general.
  
a) Ser espanyol, tenir la nacionalitat d'un estat membre de la Unió Europea o ser nacional d'un estat que en virtut d'un tractat internacional celebrat per esta i ratificat per Espanya, siga d'aplicació la lliure circulació de treballadors en els termes en què s'haja definit en el Tractat Constitutiu de la Unió Europea. També hi podrà participar el cònjuge dels espanyols i dels nacionals d'altres estats membres de la Unió Europea, sempre que no estiguen separats de dret, i també els seus descendents i els del seu cònjuge sempre que no estiguen separats de dret i siguen menors de vint-i-un anys o majors d'esta edat que visquen a les seues expenses.
  
b) Tenir complits els díhuit anys i no excedir de l'edat establida per a la jubilació.
  
c) No patir malaltia ni estar afectat per limitació física o psíquica que siga incompatible amb l'exercici de les funcions pròpies de la Inspecció Educativa.
  
d) No haver sigut separat mitjançant expedient disciplinari del servici de cap de les administracions públiques, ni trobar-se inhabilitat per sentència ferma per a l'exercici de les funcions públiques.
  
e) No ser funcionari de carrera o en pràctiques del mateix cos a què es pretenga optar.
  
2.2 Requisits específics.
  
a) Pertànyer a algun dels cossos que integra la funció pública docent.
  
b) Acreditar una experiència mínima de deu anys com a docent en qualsevol dels centres i nivells que integren el sistema educatiu, siguen públics o privats. S'entendrà per experiència docent, l'exercici directe de l'ensenyament, inclòs l'exercici de càrrecs directius, i l'exercici d'activitats de suport extern a l'activitat docent dels centres, ja siga en centres de Formació, Innovació i Recursos Educatius, en serveis Psicopedagògics Escolars, en Assessories de Valencià, en Inspecció d'Educació, en administració educativa o altres serveis relacionats directament amb la docència.
  
c) Estar en possessió o en condicions que li siga expedit el títol de doctor/doctora, llicenciat/llicenciada, enginyer/enginyera o arquitecte/arquitecta, tenint en compte que per al cas que la titulació s'haguera obtingut a l'estranger, haurà d'haver-se concedit la corresponent homologació o credencial de reconeixement, a l'empara del Reial Decret 1.665/1991, de 25 d'octubre.
  
d) Acreditar els coneixements de valencià d'alguna de les formes següents:
  
1) Mitjançant presentació dels certificats, diplomes o títols que hagen sigut homologats per la Generalitat Valenciana, d'acord amb el que disposa l'article 9.4 del text refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, del Consell de la Generalitat Valenciana.
  
2) Els candidats que superen les proves selectives i que no estiguen en possessió del Certificat de Capacitació per a l'Ensenyament en Valencià, expedit per la Conselleria de Cultura i Educació, seran convocats a una prova del nivell II del Pla de Formació Lingüisticotècnica en Valencià del Professorat No Universitari, regulat per l'Ordre de 5 de febrer de 1997 (DOGV núm. 2.968, de 10 d'abril). Els qui superen la prova hauran d'inscriure's en un dels cursos de formació tècnica següents: Curs Específic A o Curs Específic B o Curs Específic C, regulats per l'esmentada ordre, i així poder obtenir el Certificat de Capacitació.
  
Els opositors que no estiguen en condicions d'acreditar documentalment el Certificat de Capacitació Lingüística o la superació de l'examen esmentat més amunt, hauran d'inscriure's obligatòriament en el cursos de formació lingüisticotècnica amb la finalitat de superar-los tan prompte com siga possible.
  
2.3 Tots els requisits enumerats en la present base s'hauran de posseir el dia d'acabament del termini de presentació de sol·licituds i mantenir-los fins al moment de la presa de possessió com a funcionari de carrera, llevat del que preveu el subapartat 2 de la lletra d) de l'apartat 2.2 d'esta base i en l'últim paràgraf de l'esmentat subapartat.
  
3. Sol·licituds i pagament de drets
  
3.1 Els qui desitgen prendre part en este procés selectiu hauran de fer-ho constar en instància, conformement al model oficial, que els serà facilitada gratuïtament a les direccions territorials de Cultura i Educació i que també podrà ser impresa a través de la pàgina d'internet de la Conselleria de Cultura i Educació (http://cult.gva.es/dgp).
  
Estes sol·licituds tindran assignat un número de referència identificador que serà diferent en cadascuna d'elles i, per tant, haurà de ser necessàriament un exemplar original (amb dos fulls autocopiadors) o bé un joc de tres còpies impreses a través d'internet, de manera que no se'n podrà fer fotocòpies, atés que cada sol·licitud ha de tenir un número de referència diferenciat.
  
En omplir la sol·licitud, els aspirants amb discapacitats hauran d'indicar-ho en la sol·licitud, utilitzant-ne el requadre 3.6. Així mateix, hauran de sol·licitar, expressant-ho en el requadre número 4, les possibles adaptacions de temps i mitjans per a la realització dels exercicis en què esta adaptació siga necessària.
  
Tots els aspirants hauran de participar per l'apartat c) de l'imprés de sol·licitud, requadre 2.2.4.
  
3.2 Adjunt a la instància, els participants hauran d'aportar els documents següents:
  
a) Dos fotocòpies del document nacional d'identitat o document similar del país d'origen.
  
b) Original o fotocòpia compulsada del document en què conste que s'han prestat servicis com a docent durant deu anys, com a mínim, en qualsevol dels centres i nivells que integren el sistema educatiu, o en servicis de suport extern a l'activitat docent dels centres, descrits en l'apartat 2.2 b). Si el centre és públic, el document haurà de ser el full de servicis o bé una certificació expedida per la direcció territorial o provincial corresponent, en què haurà de constar el cos i especialitat, i també les dates de presa de possessió i cessament. Si es tractara d'un centre privat, el document serà una certificació del centre, amb el vistiplau de la Inspecció Educativa, en què hauran de figurar les mateixes dades. En el cas de servicis externs de suport, el centre corresponent realitzarà la certificació.
  
c) Certificació expedida per l'administració educativa competent en què es farà constar el cos a què pertany l'aspirant, el número de registre personal i la data d'ingrés en el cos.
  
d) Fotocòpia compulsada de la titulació al·legada per a participar en el present procediment.
  
e) Tota la documentació justificativa per a la valoració dels mèrits a què fa referència la base huitena de la present convocatòria acompanyada de la declaració de mèrits aportats conformement al model que s'adjunta a esta convocatòria com a annex I. Pel que fa a això, solament es prendran en consideració aquells mèrits degudament justificats mitjançant la documentació aportada segons el que es determina en l'annex II i solament durant el termini de presentació d'instàncies.
  
3.3 La presentació d'instàncies es farà en les direccions territorials de Cultura i Educació o en els llocs a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que se'n fa per la Llei 4/1999, de 13 de gener, en relació amb el que disposa l'article 1 del Decret 130/1998, de 8 de setembre, del Govern Valencia (DOGV núm. 3.339, de 28 de setembre).
  
Si la instància és presentara en una oficina de Correus, es farà en sobre obert perquè la instància siga datada i segellada pel funcionariat de Correus abans de ser certificada. Si no es fa d'esta manera, es considerarà presentada en la data d'entrada dels llocs establits en el paràgraf anterior.
  
Les instàncies subscrites pels participants a l'estranger podran cursar-se, en el termini expressat en el paràgraf 3.4 de la present base, per mitjà de les representacions diplomàtiques o oficines consulars corresponents, que les remetran a l'organisme competent.
  
3.4 El termini de presentació de sol·licituds serà de quinze dies hàbils comptats des de l'endemà de la publicació d'esta convocatòria en el Diari Oficial de la Generalitat Valenciana.
  
3.5 Els drets d'examen, inclosa la formació d'expedient, seran de 4.248 pessetes (23,53 euros), que s'ingressaran mitjançant l'imprés d'instància en les entitats de crèdit col·laboradores que en figuren al marge i que són les que determina l'annex I de l'Ordre de 26 de febrer de 1993, de la Conselleria d'Economia i Hisenda (DOGV núm. 1.986, de 17 de març). Les despeses de transferència aniran a càrrec de les persones interessades. En la instància haurà de figurar el segell de l'entitat bancària, acreditatiu del pagament de drets, la manca del pagament o l'abonament fora de termini determinarà l'exclusió de la persona aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la sol·licitud de participació.
  
De conformitat amb el que disposa l'article 129 bis de la Llei 12/1997, de 23 de desembre, de Taxes de la Generalitat Valenciana, en la redacció que fa la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, estan exempts del pagament de la taxa d'inscripció en proves selectives per a l'accés a cossos docents els aspirants amb discapacitats igual o superior a 33% sempre que ho justifiquen documentalment. A este efecte, hauran d'adjuntar a la sol·licitud certificació expedida per l'organisme corresponen en què s'acredite l'esmentat grau de discapacitat. I hi hauran d'ingressar la quantitat de 507 pessetes (3,05 euros), en concepte de taxa per la formació de l'expedient.
  
4. Admissió d'aspirants
  
4.1 Acabat el termini de presentació d'instàncies, la Direcció General de Personal de la Conselleria de Cultura i Educació dictarà una resolució en què declararà aprovada la llista provisional d'admesos i exclosos, que es publicarà en el Diari Oficial de la Generalitat Valenciana. En la llista hauran de constar els cognoms i el nom, el número de document nacional d'identitat, i també, en el supòsit d'exclusió, la causa d'esta.
  
4.2 Els aspirants exclosos disposaran d'un termini de deu dies, comptats des de l'endemà de la publicació de la resolució, per tal d'esmenar el defecte que n'haja motivat l'exclusió. Així mateix, aquells aspirants que detecten errors en la consignació de les seues dades personals podran manifestar-ho en el mateix termini.
  
Les reclamacions i les sol·licituds s'adreçaran a la Direcció General de Personal, i es presentaran per qualsevol de les formes previstes en l'apartat 3.3 de la base tercera d'esta convocatòria.
  
4.3 Les reclamacions presentades seran estimades o denegades per resolució expressa del director general de Personal, mitjançant la qual es declararà aprovada la llista definitiva d'admesos i exclosos, que es publicarà en el Diari Oficial de la Generalitat Valenciana.
  
4.4 Contra l'esmentada resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb la disposició addicional segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, els interessats podran interposar amb caràcter potestatiu recurs de reposició davant la Direcció General de Personal de la Conselleria de Cultura i Educació en el termini d'un mes comtat des de l'endemà de la seua publicació o interposar directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació.
  
4.5 El fet de figurar en la relació d'admesos no prejutja que es reconega als interessats la possessió dels requisits exigits en el procediment que es convoca mitjançant la present ordre. Quan de l'examen de la documentació es desprenga que no posseïxen alguns dels requisits, els interessats perdran tots el drets que pogueren derivar-se de la seua participació en este procediment.
  
4.6 De conformitat amb el que disposa l'article 9.4 de la Llei 12/1997, de 23 de desembre, de Taxes de la Generalitat Valenciana, no es procedirà a la devolució de les taxes per drets d'examen en els supòsits d'exclusió dels aspirants dels procediments selectius per causes imputables exclusivament als interessats.
  
5. Òrgans de selecció
  
5.1 La selecció dels participants, de conformitat amb la previsió continguda en el primer paràgraf de l'article 6.3 del Reial Decret 2.193/1995, de 28 de desembre, serà realitzada per un tribunal nomenat a l'efecte mitjançant resolució del director general de Personal de la Conselleria de Cultura i Educació, que serà publicada en el Diari Oficial de la Generalitat Valenciana. La composició del tribunal es realitzarà ajustant-se als criteris següents:
  
a) Un president o presidenta, designats entre funcionaris de carrera al servici de la Generalitat Valenciana que pertanyen al grup A.
  
b) Un secretari o secretària, designats entre funcionaris de carrera del grup A adscrits a la Direcció General de Personal.
  
c) Tres vocals, designats entre funcionaris de carrera, en servici actiu, pertanyents al cos d'inspectors al servici de l'administració educativa o al cos d'inspectors d'educació amb destinació en llocs de treball de la Comunitat Autònoma Valenciana.
  
5.2 Per cada membre del Tribunal es nomenarà un suplent, seguint el mateix procediment descrit en l'apartat anterior. El director general de Personal autoritzarà la suplència del president o presidenta i del secretari o secretària del tribunal; la suplència dels vocals serà autoritzada pel president que hi haga d'actuar, caldrà tenir en compte que els vocals suplents hi podran actuar en qualsevol moment i indistintament en substitució dels titulars segons l'ordre que determine el president o presidenta.
  
No obstant això, si en el moment de començar les proves el tribunal no ha pogut constituir-se malgrat haver acudit al procediment previst, la Direcció General de Personal adoptarà les mesures necessàries per a garantir el dret dels aspirants a la participació en el procés selectiu.
  
5.3 En cas necessari, el tribunal podrà proposar a l'òrgan convocant la incorporació als seus treballs d'assessors especialistes, que limitaran les seues funcions a prestar la seua col·laboració en l'àmbit de la seua especialitat. La designació correspondrà al director general de Personal.
  
5.4 Els membres del tribunal s'hi hauran d'abstenir d'intervenir, i ho notificaran per escrit al president o presidenta del tribunal, quan hi concórrega algun del motius d'abstenció dels previstos en l'article 28.2 de la Llei 30/1992, de 26 de novembre, o si hagueren realitzat tasques de preparació d'aspirants a proves selectives en els cinc anys anteriors a la publicació de la present ordre, d'acord amb l'article 13.2 del Reial Decret 364/1995, de 10 de març (BOE de 10 d'abril).
  
En qualsevol cas, el president o presidenta formularà personalment i sol·licitarà de la resta de membres del tribunal una declaració expressa de no trobar-se incursos en les circumstàncies previstes en el paràgraf anterior, i notificarà a la Direcció General de Personal les abstencions que hi haja.
  
La no abstenció en els casos que en corresponga donarà lloc a responsabilitat.
  
5.5 Així mateix, els aspirants admesos podran promoure recusació per escrit, acompanyada, si escau, de l'acreditació documental oportuna de qualsevol dels membres del tribunal quan hi concórreguen circumstàncies d'abstenció a què fa referència el paràgraf anterior.
  
Immediatament, el recusat manifestarà al president o presidenta si hi concorre o no la causa al·legada, i el president o presidenta n'acordarà la suplència definitiva en el primer cas.
  
Si el recusat negara la causa de recusació, el president o presidenta resoldrà en el termini de tres dies, previ informes i comprovacions que estime oportuns.
  
5.6 El termini per a manifestar l'abstenció serà de deu dies comptats a partir de l'endemà de la publicació en el Diari Oficial de la Generalitat Valenciana del nomenament del tribunal.
  
5.7 De conformitat amb el que disposa l'article 29.5 de la Llei 30/1992, contra les resolucions del president o presidenta del tribunal adoptades en matèria d'abstenció i recusació no cabrà cap recurs, sense perjudici de la possibilitat d'al·legar la recusació promoguda en interposar el recurs que procedisca contra l'acte que acabe el procediment.
  
5.8 Amb anterioritat a l'inici del procediment selectiu a què fa referència esta convocatòria, la Direcció General de Personal publicarà en el Diari Oficial de la Generalitat Valenciana la resolució per la qual es nomena els nous membres del tribunal que hagen de substituir els que hagen perdut l'esmentada condició per alguna de les causes previstes en els apartats 5.4 i 5.5 d'esta base.
  
5.9 Prèvia convocatòria en forma del president o presidenta, en la qual s'indicarà el lloc, dia i hora de reunió, es realitzarà la sessió constitutiva del tribunal, a la qual hauran d'assistir tot els membres titulars, i també els suplents que expressament s'hi citen, llevat dels casos de força major degudament justificada.
  
En esta sessió l'esmentat òrgan de selecció acordarà totes les decisions que li corresponga en ordre al correcte desenrotllament del procediment selectiu.
  
La inassistència injustificada dels membres del tribunal a les distintes sessions i actes del procediment convocats pel president o presidenta, inclosos els de constitució i presentació d'aspirants, donarà lloc a l'exigència de responsabilitats corresponents.
  
5.10 El tribunal, una vegada constituït, exercirà les funcions següents:
  
a) Valoració dels mèrits de la fase de concurs.
  
b) Qualificació de les distintes proves.
  
c) Desenrotllament dels procediments selectius d'acord amb el que disposa la convocatòria.
  
d) Agregació de les puntuacions corresponents a les distintes fases del procediment selectiu, ordenació dels aspirants i declaració dels aspirants que hagen superat este procediment.
  
e) Elaboració i publicació de les llistes d'aspirants seleccionats, i també elevació d'estes a l'òrgan convocant.
  
5.11 Prèvia convocatòria del president o presidenta, per a la vàlida constitució del tribunal, a l'efecte de realització de sessions, deliberacions i presa d'acords, es constituirà l'esmentat tribunal amb l'assistència del president o presidenta i del secretari o secretària o, si s'escau, dels qui els substituïsquen, i de la meitat, almenys, dels membres
  
5.12 El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
5.13. El tribunal adoptarà les mesures que calguen en aquells casos que resulte necessari, de forma que els aspirants amb discapacitats gaudisquen de semblants oportunitats que la resta dels participants. En este sentit, per a les persones amb discapacitacions que ho sol·liciten en la forma prevista en la base 3.1 d'esta convocatòria, s'establiran les adaptacions possibles en temps i mitjans per a la seua realització.
  
5.14. El tribunal tindrà dret a la indemnització per raó del servici prevista en el Decret 24/1997, d'11 de febrer, del Govern Valencià (DOGV de 17 de febrer).
  
6. Sistema de selecció
  
El sistema d'accés al cos d'inspectors d'educació serà el de concurs oposició, d'acord amb els principis d'igualtat, mèrit i capacitat, i també el de publicitat.
  
7. Normes generals d'actuació
  
7.1 L'ordre d'intervenció dels aspirants s'iniciarà alfabèticament per aquells el primer cognoms dels quals comence per la lletra C, d'acord amb el que establix la Resolució de 28 de febrer de 2000, de la Direcció General de la Funció Pública (DOGV núm. 3.706, de 10 de març), per la qual es determina la lletra per a fixar l'ordre d'intervencions dels aspirants a totes les proves selectives que es realitzen durant l'any 2000, del conjunt de les administracions públiques valencianes.
  
Si no hi ha aspirants el primer cognom dels quals comence per l'esmentada lletra, l'ordre d'actuació s'iniciarà pel primer dels aspirants el primer cognom dels quals comence per la lletra o lletres següents en ordre alfabètic.
  
7.2 En qualsevol moment, els aspirants podran ser requerits pels membres del tribunal amb la finalitat d'acreditar la seua identitat.
  
7.3 Els aspirants seran convocats a l'acte de presentació davant el tribunal mitjançant la resolució, que es publicarà en el Diari Oficial de la Generalitat Valenciana, per la qual es declare aprovada la llista definitiva d'admesos i exclosos, i s'indicarà la data, l'hora i el lloc de realització de l'esmentat acte. Els aspirants acudiran a este acte amb el DNI o document similar del país d'origen, passaport o permís de conducció on aparega la fotografia del titular, i en quedaran exclosos aquells que no s'hi presenten.
  
7.4 Els aspirants seran convocats per a les actuacions davant els tribunals en una única crida, i en seran exclosos del procediment selectiu els qui no hi compareguen, llevat del casos de força major degudament justificats i apreciats pel tribunal. A este efecte, els qui siguen convocats per a un exercici col·lectiu hauran de fer la seua presentació davant el tribunal a l'hora i la data fixada en les crides. En el cas de proves individuals, els aspirants convocats per a cada dia hauran d'estar presents a l'hora fixada pel tribunal com a hora d'inici d'actuacions.
  
7.5 Una vegada iniciades les actuacions davant el tribunal, els successius anuncis o crides s'hauran de fer als locals on s'estiga realitzant les proves amb 48 hores, almenys, d'antelació a l'inici d'estes.
  
7.6 En qualsevol moment del procés selectiu, si el tribunal tinguera coneixement que algun dels aspirants no posseeix qualsevol dels requisits exigits per esta convocatòria, prèvia audiència de la persona interessada, haurà de proposar-ne l'exclusió al director general de Personal, i li comunicarà, als efectes procedents, les inexactituds o falsedats formulades per l'aspirant en la sol·licitud d'admissió a les proves selectives.
  
Contra la resolució d'exclusió de l'aspirant, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, en relació amb la disposició addicional segona de la Llei 5/1983, de 30 de novembre, del Govern Valencià, i la disposició addicional 15 de la Llei 6/1997, de 14 d'abril, els interessats podran interposar amb caràcter potestatiu recurs de reposició davant la Direcció General de Personal de la Conselleria de Cultura i Educació en el termini d'un mes comtat des de l'endemà de la seua publicació o interposar directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació.
  
8. Fase de concurs
  
8.1 El tribunal realitzarà la valoració dels mèrits dels aspirants, en la fase de concurs, atenent al barem de l'annex II de la present convocatòria i valorarà la trajectòria professional dels candidats i els seus mèrits específics com a docents, tenint en compte, especialment, l'exercici de càrrecs directius, i, si s'escau, la possessió de la condició de catedràtic o catedràtica.
  
8.2 Per a la acreditació dels mèrits, els aspirants afegiran a la sol·licitud de participació la documentació acreditativa d'estos, com s'exigix en la base 3.2 de la present convocatòria, i solament seran tinguts en compte aquells mèrits acreditats dins el termini de presentació d'instàncies i degudament justificats mitjançant l'oportuna documentació acreditativa, segons s'especifica en l'annex II de la convocatòria.
  
El tribunal valorarà exclusivament els expedients d'aquells que hagen comparegut a l'acte de presentació.
  
La documentació que s'haja aportat per a acreditar el compliment d'un requisit per part dels aspirants no serà baremable com a mèrit en esta fase pel tribunal.
  
Els documents expedits a l'estranger hauran de ser oficials, subscrits per autoritats competents, legalitzats per via diplomàtica i acompanyats, si s'escau, de la corresponent traducció oficial al castellà o al valencià.
  
8.3 Per a ser declarats aptes en la fase de concurs, i realitzar la fase d'oposició, els aspirants hauran d'obtenir una puntuació mínima de quatre punts en la fase de concurs.
  
8.4 Una vegada realitzada la valoració dels mèrits que hagen al·legat i acreditat els aspirants, el tribunal farà pública la llista provisional dels declarats aptes i dels declarats no aptes, i hi indicarà les puntuacions obtingudes. Esta llista s'exposarà al local d'actuació del tribunal i a les direccions territorials de Cultura i Educació.
  
Els interessats podran presentar, en el termini de deu dies a partir de l'endemà de la data en què la llista haja sigut exposada, les reclamacions que consideren pertinents a la puntuació atorgada en escrit dirigit al president o presidenta del tribunal, a qui en correspon l'estudi i resolució.
  
Una vegada estimades o desestimades les reclamacions presentades, el tribunal farà pública la llista definitiva de puntuacions en la qual es farà constar els aspirants que hagen superat esta fase i passen a realitzar la fase d'oposició, que serà exposada als mateixos llocs on es va publicar la llista provisional, mitjançant la qual s'entendrà efectuat el tràmit de notificació de la resolució de les al·legacions. En esta mateix llista es convocarà els aspirants a la realització de la prova de contingut pràctic amb la indicació de la data i hora de realització.
  
Contra esta resolució del tribunal, els interessats podran interposar recurs d'alçada davant el director general de Personal de la Conselleria de Cultura i Educació en el termini d'un mes a comptar des de l'endemà de la publicació als taulers d'anuncis, de conformitat amb el que preveuen els articles 107, 114 i 115 de la Llei 30/1992, de 26 de novembre, en la redacció donada per la Llei 4/1999, de 13 de gener.
  
La documentació presentada no serà tornada als participants i quedarà en poder de l'administració convocant, sense perjudici del que disposa l'article 35 de l'esmentada Llei 30/1992.
  
9. Fase d'oposició
  
9.1 El temari sobre el qual versarà les proves d'esta fase tindrà dues parts:
  
a) El temari de la part A serà l'establit en l'Ordre de 10 de gener de 1996, del Ministeri d'Educació i Ciència (BOE de 13 de gener).
  
b) La part B del temari serà l'establit en l'Ordre de 27 de juliol de 2000, de la Conselleria de Cultura i Educació (DOGV núm. 3.819, de 22 d'agost).
  
9.2 Les proves de la fase d'oposició es realitzaran en l'ordre que s'establix tot seguit i seran les següents:
  
a) Anàlisi per escrit d'una qüestió pràctica sobre les tècniques adequades per a l'actuació de la inspecció d'educació, que serà proposada pel tribunal. El candidat podrà consultar la documentació pròpia. La durada de la prova serà establida pel tribunal entre un mínim de dos hores i un màxim de quatre hores, i serà llegida davant el tribunal, que podrà formular al candidat les preguntes o aclariments que estime pertinents durant un temps no superior a quinze minuts.
  
b) Prova específica que consistirà en l'exposició oral de dos temes, extrets a l'atzar pel candidat, un de cadascuna de les parts de què es compon la part B del temari. Els candidats disposaran d'un període de quinze minuts per a la preparació d'este exercici i no podran consultar cap tipus de documentació, esta exposició tindrà una durada màxima de seixanta minuts. Acabada l'exposició d'ambdós temes, el tribunal podrà debatre amb el candidat sobre el contingut de la seua intervenció durant un temps no superior a quinze minuts.
  
c) Prova comuna, consistent en el desenrotllament per escrit d'un tema de caràcter general, elegit entre dos temes que proposarà el tribunal. Els temes que propose el tribunal hauran d'estar relacionats amb el temari de la part A, encara que no responguen específicament a l'enunciat de cap d'ells i es referiran a assumptes de caràcter general i d'actualitat que afecten al sistema educatiu en el seu conjunt. Els candidats no podran consultar cap documentació. La prova, que durarà dos hores, serà llegida davant el tribunal, que podrà formular al candidat les preguntes o aclariments que estime pertinents.
  
9.3 El tribunal qualificarà cadascuna de les proves de zero a deu punts, i concretarà fins a deumil·lèsimes. Serà necessari haver-hi obtingut una puntuació igual o superior a cinc punts per a poder accedir a la prova següent.
  
La puntuació de cada aspirant en les distintes proves serà la mitjana aritmètica de les qualificacions de tots els membres presents en el tribunal. Quan entre les puntuacions atorgades pels membres del tribunal existisca una diferència de tres o més enters, seran automàticament excloses les qualificacions màxima i mínima, i la puntuació mitjana es trobarà entre les qualificacions restants.
  
Finalitzada cada prova, el tribunal farà pública, als taulers d'anuncis dels locals on actue, la puntuació obtinguda pels participants que l'hagen superada i que poden accedir a la prova següent.
  
Finalitzada l'última prova d'esta fase, el tribunal procedirà a l'obtenció de la qualificació corresponent a la fase d'oposició, que es trobarà sumant totes les proves que la componen, quan hagen sigut superades.
  
10. Superació del procediment selectiu
  
10.1 En finalitzar les fases de concurs i d'oposició, el tribunal elaborarà la relació d'aspirants seleccionats per a passar a la fase de pràctiques, que estarà formada per aquells aspirants que, una vegada ordenats de major a menor puntuació global, sumades les obtingudes en les fases de concurs i d'oposició, tinguen un número d'ordre igual o menor que el nombre de places convocades.
  
En cap cas el tribunal podrà declarar que ha superat el procés selectiu un nombre superior d'aspirants al de places que es convoquen. Qualsevol proposta que contravinga el que s'ha establit anteriorment serà nul·la de ple dret.
  
10.2 En el cas que es produïren empats en la puntuació total dels aspirants, estos es resoldran atenent successivament als criteris següents:
  
a) Major puntuació en la fase d'oposició.
  
b) Major puntuació en cadascun dels exercicis de la fase d'oposició, per l'ordre en què apareguen en la convocatòria.
  
c) Major puntuació en els apartats del barem de mèrits, per l'ordre en què estos apareixen en la convocatòria.
  
d) Major puntuació en els subapartats del barem de mèrits, per l'ordre en què estos apareixen en la convocatòria.
  
10.3 Esta llista es farà pública als taulers d'anuncis de les direccions territorials de Cultura i Educació i en la Conselleria de Cultura i Educació. Un exemplar d'esta llista s'elevarà a la Direcció General de Personal de la Conselleria de Cultura i Educació juntament amb la resta de la documentació corresponent al procés selectiu.
  
10.4 Contra l'acte del tribunal, mitjançant el qual s'aprova la llista d'aspirants seleccionats, podrà interposar-se recurs d'alçada davant el director general de Personal en el termini d'un mes a comptar des de l'endemà de la data de publicació al tauler d'anuncis corresponent, de conformitat amb el que s'ha disposat en els articles 107, 114 i 115 de la Llei 30/1992, en la redacció donada per la Llei 4/1999, de 13 de gener.
  
11. Presentació de documents
  
En el termini de quinze dies hàbils, a comptar des de l'endemà de fer-se pública la llista d'aspirants que han superat el procediment selectiu, estos hauran de presentar en la Direcció General de Personal de la Conselleria de Cultura i Educació, per qualsevol dels mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els documents següents:
  
a) Declaració responsable, mitjançant jurament o promesa, de no haver sigt separat, mitjançant expedient disciplinari, del servici de cap administració pública, ni trobar-se inhabilitat per sentència ferma per a l'exercici de funcions públiques, segons el model que figura com annex III d'esta convocatòria.
  
b) Certificat mèdic de no patir cap malaltia ni d'estar afectat per limitació física o psíquica que impedisca l'exercici de tasques i funcions pròpies de la inspecció educativa.
  
12. Període de pràctiques
  
12.1 La Direcció General de Personal de la Conselleria de Cultura i Educació nomenarà com a funcionaris en pràctiques del cos d'inspectors d'educació els aspirants que hagen superat el procediment selectiu i que hagen aportat la documentació requerida, i els assignarà destinació per a la seua realització en les vacants que elegisquen segons l'ordre de la llista i els incorporarà a les destinacions amb caràcter provisional.
  
En el supòsit de la no incorporació a les esmentades destinacions en el termini de deu dies comptats des de l'endemà de la seua notificació, s'entendrà que renuncien al procediment selectiu, i hi perdran tots els dret, llevat dels casos de força major degudament justificats.
  
En qualsevol cas, la incorporació dels aspirants a les destinacions per a la realització de les pràctiques es durà a terme amb ocasió de vacant.
  
12.2. La durada de la fase de pràctiques serà de quatre mesos, i el seu exercici serà regulat mitjançant resolució de la Direcció General de Personal a proposta del Servei Central d'Inspecció Educativa.
  
12.3 La Direcció General de Personal a proposta del Servei Central d'Inspecció Educativa nomenarà una comissió que avaluarà el període de pràctiques. L'esmentada avaluació garantirà que els aspirants posseïsquen les capacitats necessàries per a l'exercici de la inspecció i es referirà tant a l'exercici professional realitzat com a les activitats de formació.
  
12.4 En acabar la fase de pràctiques, l'esmentada comissió qualificarà cada aspirant en termes d'apte o no apte. En este últim cas, la Direcció General de Personal autoritzarà la repetició d'esta fase per una sola vegada durant el curs escolar següent. En el supòsit que es convocara procediment selectiu durant eixe curs escolar, el número d'ordre que ocuparà serà l'immediatament següent al que corresponga a l'últim dels aspirants seleccionats de la promoció a la qual s'incorpora.
  
12.5 La Direcció General de Personal declararà, mitjançant resolució motivada, la pèrdua de tots els drets al nomenament com a funcionaris de carrera del cos d'inspector d'educació dels aspirants que siguen qualificats com a no aptes en la repetició de la fase de pràctiques, i també dels que no s'hagueren incorporat a la seua destinació provisional en els termes expressats en l'apartat 12.1 de la present base.
  
13. Nomenament de funcionaris de carrera
  
13.1. Acabat el període de pràctiques i comprovat que tots els aspirants que hi ha declarats aptes reunixen els requisits establits en la present convocatòria, la Direcció General de Personal de la Conselleria de Cultura i Educació aprovarà l'expedient del procés selectiu i la llista d'aspirants que l'han superat, que es publicarà en el Diari Oficial de la Generalitat Valenciana, i la remetrà al Ministeri d'Educació, Cultura i Esport, a l'efecte del seu nomenament com a funcionaris de carrera del cos d'inspectors d'educació i de l'expedició dels títols corresponents.
  
Normes finals
  
1. D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que se'n fa per la Llei 4/1999, de 13 de gener, la falta de resolució expressa a les sol·licituds o reclamacions regulades en esta ordre tindrà efectes desestimatoris de la sol·licitud o reclamació.
  
2. De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs en reposició davant el conseller de Cultura i Educació en el termini d'un mes a comptar des de l'endemà de la publicació en el Diari Oficial de la Generalitat Valenciana, o bé, cabrà plantejar directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 20 de novembre de 2000
  
El conseller de Cultura i Educació
  
Manuel Tarancón Fandos
  
ANNEX I
  
DOCUMENTACIÓ ADJUNTA A LA INSTÀNCIA
  
DE PARTICIPACIÓ
  
Cognoms i nom ...
  
Cos a què pertany ...
  
NRP ...
  
Direcció territorial de destinació ...
  
1. Dues fotocòpies del document nacional d'identitat o similar
  
2. Original o còpia compulsada del document on conste que s'han prestat servicis com a docent durant un mínim de deu anys, d'acord amb les bases 2.2.b) i 3.2.b) de la convocatòria.
  
3. Certificació expedida per l'administració educativa competent en què es farà constar el cos a què pertany l'aspirant, el número de registre personal i la data d'ingrés en el cos.
  
4. Fotocòpia compulsada de la titulació al·legada per a participar en este procediment.
  
5. Declaració de mèrits que s'al·leguen i documentació acreditativa aportada:
  
Apartat 1.a)
  
Apartat 1.b)
  
Apartat 1.c)
  
Apartat 1.d)
  
Apartat 2.a)
  
Apartat 2.b)
  
Apartat 2.c)
  
Apartat 2.d)
  
Apartat 3.a)
  
Apartat 3.b)
  
Apartat 3.c)
  
Data i signatura
  
ANNEX II
  
BAREM DE MÈRITS
  
1. Exercici de càrrecs directius (fins a tres punts)
  
a) Per cada any com a director o directora: 0,75 punts.
  
Documentació acreditativa:
  
Fotocòpia compulsada de l'acord del nomenament amb diligència de presa de possessió i cessament.
  
b) Per cada any de servici en llocs de l'administració educativa de nivell 26 o superior: 0,50 punts.
  
Documentació acreditativa:
  
Fotocòpia compulsada de l'acord del nomenament amb diligència de presa de possessió i cessament o acord d'assignació de comissió de servici.
  
c) Per cada any com a cap d'estudis, secretari o secretària o anàlegs: 0,25 punts.
  
Documentació acreditativa:
  
Fotocòpia compulsada de l'acord del nomenament amb diligència de presa de possessió i cessament.
  
d) Per cada any de servici com a coordinador o coordinadora de cicle en l'Educació Primària o cap de departament en l'Educació Secundària o anàlegs: 0,10 punts.
  
Documentació acreditativa:
  
Fotocòpia compulsada de l'acord del nomenament amb diligència de presa de possessió i cessament.
  
2. Trajectòria professional (fins a quatre punts)
  
a) Per ser o tenir la condició de catedràtic o catedràtica: 2,00 punts.
  
Documentació acreditativa:
  
Fotocòpia compulsada de la credencial acreditativa o fotocòpia compulsada del títol.
  
b) Per cada any d'experiència docent que supere els deu exigits com a requisit: 1,00 punts.
  
Documentació acreditativa: Full de servicis certificat per la direcció territorial o certificat del director o directora del centre amb el vistiplau del Servei d'Inspecció Tècnica Educativa.
  
c) Pel grau de doctor o doctora: 0,50 punts.
  
Documentació acreditativa:
  
Fotocòpia compulsada del títol de doctor/doctora o certificació del pagament dels drets d'expedició, d'acord amb el que preveu l'Ordre de 8 de juliol de 1988 (BOE de 13 de juliol).
  
d) Per cada titulació superior distinta de l'exigida per a accedir al cos: 0,25 punts.
  
Documentació acreditativa:
  
Fotocòpia compulsada del títol al·legat per a accedir al cos, i també del altres que presente com a mèrits o, si hi manca, certificació acadèmica que acredite haver realitzat tots els estudis per a l'obtenció del títol i de les certificacions de pagament dels drets d'expedició, d'acord amb el que preveu l'Ordre de 8 de juliol de 1988 (BOE de 13 de juliol).
  
3. Altres mèrits (fins a tres punts)
  
a) Per cada 60 hores de cursos superats o impartits de formació i perfeccionament, convocats o homologats per l'administració educativa competent o per la universitat, sempre que cada curs siga superior a 20 hores i es referisca a qualsevol dels àmbits que es relacionen tot seguit: 0,75 punts (fins a un màxim de 3 punts).
  
1. Avaluació de centres docents en el marc de la LOGSE i la LOPEG.
  
2. El projecte educatiu de centre, el projecte curricular d'etapa i els reglaments orgànics i funcionals.
  
3. Atenció a la diversitat en l'Educació Secundària Obligatòria.
  
4. La supervisió educativa.
  
5. Legislació d'aplicació en l'exercici de la funció inspectora.
  
6. Organització i gestió de centres docents.
  
7. Projectes d'innovació educativa
  
8. Didàctiques específiques de les diferents matèries curriculars
  
Documentació acreditativa:
  
Fotocòpia compulsada dels certificats dels cursos on conste expressament el nombre d'hores i, si s'escau, la data de la resolució d'homologació de l'administració educativa competent.
  
b) Per cada titulació de grau mitjà: 0,20 punts.
  
Documentació acreditativa:
  
Fotocòpia compulsada del títol al·legat per a accedir al cos, i també del altres que presente com a mèrits o, si hi manca, certificació acadèmica que acredite haver realitzat tots els estudis per a l'obtenció del títol i de les certificacions de pagament dels drets d'expedició, d'acord amb el que preveu l'Ordre de 8 de juliol de 1988 (BOE de 13 de juliol).
  
c) Publicacions relacionades amb la matèria educativa: fins a 2,00 punts.
  
Documentació acreditativa: Els exemplars corresponents.
  
Nota: En els apartat en els quals s'han establit punts per any, per a obtenir la puntuació corresponent a fraccions mensuals, es dividirà per 12 la puntuació fixada per a l'any.
  
ANNEX III
  
Sr./Sra. ..., amb DNI ..., que visc a ..., CP ..., avinguda/carrer/plaça ..., núm.... telèfon ..., declare sota ..., a l'efecte de ser nomenat funcionari/nomenada funcionària del cos d'inspectors d'educació, que no he estat separat/separada del servei de cap de les administracions públiques i que no hem trobe inhabilitat/inhabilitada per sentència ferma per a l'exercici de funcions públiques.
  
..., ... de ... de 2000
  
Signatura
  
IL:LM. SR. DIRECTOR GENERAL DE PERSONAL DE LA CONSELLERIA DE CULTURA I EDUCACIÓ